Broj: 711-I-1159-M-71/19-03-8

Zagreb, 3. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Tatijane Vučetić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Roberta Doke, zamjenika gradonačelnika Grada Metkovića, za davanjem mišljenja Povjerenstva,** na 48. sjednici, održanoj 3. svibnja 2019.g., daje sljedeće

**MIŠLJENJE**

1. **Na temelju članka 18. ZSSI-a Grad Metković može stupiti u poslovni odnos s trgovačkim društvom DOKO GRAĐENJE d.o.o. u vlasništvu dužnosnikovog brata, međutim prije stupanja u svaki pojedini poslovni odnos dužnosnik je dužan o tome pravodobno obavijestiti Povjerenstvo koje će, s ciljem izbjegavanja sukoba interesa i osiguranja postupanja u skladu s odredbama ZSSI-a, izraditi mišljenje s uputama o načinu postupanja dužnosnika i Grada Metkovića kao tijela javne vlasti u kojem dužnosnik obnaša dužnost.**
2. **Sukladno odredbama ZSSI-a načelno nema zapreke da trgovačko društvo DOKO GRAĐENJE d.o.o. u vlasništvu dužnosnikovog brata stupa u poslovne odnose s trgovačkim društvima i ustanovama u vlasništvu Grada Metkovića.**
3. **Ukoliko dužnosnik obavlja funkciju člana skupštine trgovačkog društva ili člana upravnog vijeća ustanove u vlasništvu Grada Metkovića, a koje trgovačko društvo ili ustanova planira stupiti u poslovni odnos s trgovačkim društvom u vlasništvu dužnosnikovog brata, Povjerenstvo upućuje dužnosnika da se u cilju zaštite vlastite vjerodostojnosti, očuvanja povjerenja građana u tijela javne vlasti te otklanjanja svake sumnje da je koristio dužnost zamjenika gradonačelnika Grada Metkovića za postizanje probitka svoga brata, izuzme iz svakog oblika sudjelovanja u postupku koji prethodi stupanju u navedene poslovne odnose te ako dođe do sklapanja ugovora, od sudjelovanja u provođenju nadzora nad pravodobnim izvršenjem ugovornih obveza. Povjerenstvo također upućuje dužnosnika da se izuzme od donošenja bilo koje vrste odluka iz nadležnosti skupštine trgovačkog društva ili upravnog vijeća ustanove koje se odnose na tijela u čijoj nadležnosti je sklapanje ugovora iz točke II. izreke ove odluke.**

 Obrazloženje

Zahtjev za davanjem mišljenja Povjerenstva podnio je dužnosnik Robert Doko, zamjenik gradonačelnika Grada Metkovića. U knjigama ulazne pošte zahtjev je zaprimljen pod poslovnim brojem: 711-U-1419-M-50/19-02-5 dana 28. ožujka 2019. g. u predmet koji je otvoren pod brojem M-50/19 te je dana 24. travnja 2019.g. presigniran u novi predmet pod brojem M-71/19.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici u smislu odredbi ZSSI-a, stoga je dužnosnik Robert Doko povodom obnašanja dužnosti zamjenika gradonačelnika Grada Metkovića obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik u bitnom navodi da obnaša dužnost zamjenika gradonačelnika Grada Metkovića, i to kao volonter. Dužnosnik od Povjerenstva traži mišljenje može li trgovačko društvo DOKO GRAĐENJE d.o.o., Metković čiji jedini osnivač i član uprave je dužnosnikov brat, sudjelovati u postupcima nabave koje provodi Grad Metković te trgovačka društva i ustanove u vlasništvu Grada Metkovića. Dužnosnik nadalje navodi da nije sudjelovao niti će sudjelovati kao predstavnik naručitelja u bilo kojem dijelu postupka nabave koji provodi Grad Metković, kao ni u postupcima nabave koje provode trgovačka društva i ustanove u vlasništvu Grada Metkovića.

Člankom 4. stavkom 2. ZSSI-a propisano je da su članovi obitelji dužnosnika, u smislu toga Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj odnosno posvojenik dužnosnika, stoga je brat dužnosnika Roberta Doke član njegove obitelji u smislu odredbi ZSSI-a.

Člankom 18. stavkom 1. ZSSI-a propisano je da u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5% ili više udjela u vlasništvu, dužnosnik je dužan o tome pravodobno obavijestiti Povjerenstvo. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s istim Zakonom. Člankom 18. stavkom 4. ZSSI-a propisano je da dužnosnik, odnosno tijelo u kojem dužnosnik obnaša dužnost, obvezno prije stupanja u poslovni odnos dostaviti Povjerenstvu cjelokupnu dokumentaciju iz koje je vidljivo kako su provedene upute Povjerenstva. Sukladno stavku 5. istog članka ZSSI-a, Povjerenstvo će posebnom odlukom utvrditi jesu li dane upute provedene na način koji omogućuje izbjegavanje sukoba interesa dužnosnika i osigurava njegovo zakonito postupanje u konkretnom slučaju.

Člankom 18. stavkom 6. ZSSI-a propisano je da su pravni poslovi koji su sklopljeni protivno uputama Povjerenstva ili dostavom nepotpune ili neistinite dokumentacije ili na bilo koji drugi način protivno odredbama članka 18. ZSSI-a ništetni te Povjerenstvo bez odgađanja dostavlja takav predmet nadležnom državnom odvjetništvu na daljnje postupanje radi utvrđivanja ništetnosti pravnog posla.

Slijedom navedenoga, sukladno članku 18. ZSSI-a Grad Metković može stupiti u poslovni odnos s trgovačkim društvom DOKO GRAĐENJE d.o.o. u vlasništvu dužnosnikovog brata, međutim prije stupanja u svaki pojedini poslovni odnos dužnosnik Robert Doko dužan je o istom pravodobno, odnosno odmah po saznanju o namjeri trgovačkog društva DOKO GRAĐENJE d.o.o. da stupi u poslovni odnos s Gradom Metkovićem, o istom obavijestiti Povjerenstvo. Povjerenstvo će potom, s ciljem izbjegavanja sukoba interesa i osiguranja postupanja u skladu s odredbama ZSSI-a, izraditi mišljenje s uputama o načinu postupanja dužnosnika i Grada Metkovića kao tijela javne vlasti u kojem dužnosnik obnaša dužnost.

Vezano za poslovne odnose između trgovačkog društva u vlasništvu dužnosnikovog brata i poslovnih subjekata u vlasništvu Grada Metkovića u kojem dužnosnik obnaša dužnost, Povjerenstvo obrazlaže da ne postoji izričita odredba ZSSI-a kojom bi bila propisana zabrana stupanja u takve poslovne odnose.

Međutim, ukoliko dužnosnik obavlja funkciju člana skupštine trgovačkog društva, odnosno funkciju upravnog vijeća ustanove u vlasništvu Grada Metkovića, a navedeno trgovačko društvo, odnosno ustanova planira stupiti u poslovni odnos s trgovačkim društvom u vlasništvu njegova brata, dužnosnik se može naći u situaciji potencijalnog sukoba interesa te se može stvoriti vanjski dojam da je dužnosnik koristio dužnost zamjenika gradonačelnika Grada Metkovića za postizanje probitka povezane osobe. Povjerenstvo stoga upućuje dužnosnika da se, ukoliko obavlja navedene funkcije, u cilju zaštite vlastite vjerodostojnosti, očuvanja povjerenja građana u tijela javne vlasti te otklanjanja svake sumnje da je koristio dužnost zamjenika gradonačelnika Grada Metkovića za postizanje probitka svoga brata, izuzme iz svakog oblika sudjelovanja u postupku javne ili jednostavne nabave koji prethodi stupanju u navedene poslovne odnose. Također, ukoliko trgovačko društvo u vlasništvu dužnosnikovog brata bude izabrano kao najpovoljniji ponuditelj te dođe do sklapanja ugovora, dužnosnik bi se trebao izuzeti od sudjelovanja u provođenju nadzora nad pravodobnim izvršenjem ugovornih obveza.

Također, dužnosnik bi se, kao član skupštine trgovačkog društva ili član upravnog vijeća ustanove koja stupa u poslovne odnose s poslovnim subjektom u vlasništvu dužnosnikovog brata trebao izuzeti od donošenja bilo koje vrste odluka iz nadležnosti skupštine trgovačkog društva, odnosno upravnog vijeća ustanove, a koje se odnose na tijela u čijoj nadležnosti je sklapanje ugovora, konkretno na članove uprave kad je riječ o trgovačkom društvu, odnosno ravnatelja ako je riječ o ustanovi.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Robert Doko, elektronička dostava
2. Objava na internetskoj stranici Povjerenstva
3. Pismohrana